Neljapäeval tõestasin iseendale järjekordselt, et liigne agarus on ogarus. Kaks liiga hästi ette valmistatud saksa keele kodutööd teenisid aplausi, vastasin veel jupp aega inimeste küsimustele ning lõpuks laulsin õpetaja tungival nõudmisel Friesenlied'i (lingi all on "Põhjamere lainete" sõnad friisi murdes, saksa ja taani keeles, mina laulsin vastavalt tellimusele eesti keeles, ikka Läänemere lainetest). Mul õnnestus kõik see esinemispinge endale selja sisse tõmmata, tänaseni pole üle läinud, võimle või masseeri palju tahad. Ilmselt ma ikka mõtlen valesti, ommmm… Registreerin end selleks poolaastaks ilmselt kõnelemise kursusele, ehk saan siis noka vabamalt lahti ega vaja pärast enam kui 10 suulise lause moodustamist enam sanatooriumiravi.